Revelasyon 13 | Labib lo Enternet | New World Translation
Revelasyon 13:1-18
Sa bebet sovaz ki annan set latet i monte sorti dan lanmer (1-10)
Sa bebet sovaz ki annan de korn i monte sorti dan later (11-13)
Stati sa bebet ki annan set latet (14, 15)
Mark ek sif sa bebet sovaz (16-18)
13 Sa dragon ti la lo disab o bor lanmer. Mon ti vwar en bebet sovaz monte sorti dan lanmer, i ti annan dis korn ek set latet. Lo son bann korn i ti annan dis kouronn, me lo son bann latet, i ti annan bann non ki ensilte Bondye. 2 Sa bebet sovaz ki mon ti vwar ti parey en leopar, me son lapat ti parey lapat lours e son lagel ti parey lagel en lyon. Sa dragon ti donn sa bebet son pouvwar, son tronn ek en gran lotorite. 3 Mon ti vwar ki enn son latet ti’n ganny en blesir grav, me son blesir ti’n geri e later antye ti swiv e admir sa bebet sovaz. 4 Zot ti ador sa dragon akoz i ti’n donn lotorite sa bebet sovaz. Zot ti ador sa bebet sovaz par dir: “Lekel ki parey sa bebet sovaz e lekel ki kapab lager avek li?” 5 Dragon ti donn sa bebet sovaz en lagel pour koz kont Bondye e pour dir bann gran gran keksoz e i ti ganny lotorite pour azir pour 42 mwan. 6 I ti konmans koz an mal lo Bondye, lo son non, lo son landrwa reste e menm koz an mal lo bann ki reste dan lesyel. 7 Sa bebet sovaz ti ganny permisyon pour lager avek bann sen e pour ranport laviktwar lo zot. I ti ganny pouvwar lo tou tribi, pep, langaz* ek nasyon. 8 Tou bann ki lo later pou ador li. Depi o konmansman lemonn,* non ni enn parmi zot pa’n ganny ekrir dan roulo lavi sa Pti Mouton ki ti ganny touye. 9 Sa enn ki annan zorey, ekoute. 10 Si en dimoun i sipoze al dan prizon, i pou al dan prizon. Si en dimoun pou touy avek lepe,* i devret ganny touye avek lepe. Se la kot bann sen i bezwen demontre landirans ek lafwa. 11 Apre mon ti vwar en lot bebet sovaz monte sorti dan later, i ti annan de korn ki ti parey korn en pti mouton me i ti konmans koz parey en dragon. 12 I ti servi tou pouvwar sa premye bebet sovaz devan li. I ti fer later ek tou bann ki reste lo later ador sa premye bebet sovaz ki son blesir grav ti’n geri. 13 I ti fer bann mirak, i ti menm fer dife sorti dan lesyel desann lo later devan tou dimoun. 14 I anbet bann ki reste lo later akoz bann mirak ki i ti ganny permisyon pour fer devan sa bebet sovaz. I ti osi dir bann ki reste lo later pour fer en stati sa bebet sovaz ki ti’n ganny en blesir grav me ki ankor vivan. 15 I ti ganny permisyon pour donn lavi* stati sa bebet sovaz pour ki i koze e donn lord pour ki tou bann ki refize ador stati sa bebet sovaz i ganny touye. 16 I fors tou dimoun, pti konman gran, ris konman pov, bann ki lib ek bann lesklav pour ki zot ganny marke lo zot lanmen drwat oubyen lo zot fron 17 e pour ki personn pa kapab aste oubyen vann si i napa sa mark, setadir non sa bebet sovaz oubyen sa sif ki koresponn avek son non. 18 En dimoun i devret saz pour li konpran sa: Ki sa enn ki annan bon zizman i kalkil sif sa bebet sovaz, parski i en sif imen* e son sif i 666.
^ Oubyen posibleman, “i sipoze ganny touye par lepe.”
^ Oubyen “souf lavi.”
^ Oubyen “sif en zonm.”